Papersnake/gushiwen huggingface dataset:
九日题蔡国公主楼
刘长卿（唐代）

主第人何在，重阳客暂寻。水馀龙镜色，云罢凤箫音。

暗牖藏昏晓，苍苔换古今。晴山卷幔出，秋草闭门深。

篱菊仍新吐，庭槐尚旧阴。年年画梁燕，来去岂无心。
秀州沈圭漆烟最善持叶翰林诗来求余诗为作一首
程俱（宋代）

白头柱史寥阳居，浮提龙检封金壶。千金宝液出方外，洒作三金云篆书。

至今道德五千字，一一破闇如明珠。安知此老天地祖，聊遣二化为诙娱。

华亭老工入吴市，戏以淳漆滋松腴。壁中科斗何足道，勒崇正欲遵河图。

故令墨客从毛颖，玉堂伴直邻清都。如椽之笔吐光燄，赓歌纪瑞无时无。

却分圭璧到蓬户，寂漠著书怜腐儒。
题黄山谷三游洞题名 其一
黄绍箕（清代）

涪翁西行五十一，我今五十学随缘。风中鸿雁重来集，过眼江山九百年。
送赵有章教谕满还郎步
丁复（元代）

昔在秋浦还，我行凌浩渺。寻君郎川宅，相逢武林道。

君颜日方滋，我发初未皓。及兹凌阳见，颜发非昔好。

故心无浅交，论诗有深造。良意正云云，远别何草草。

长恐重见日，复此同衰老。相知在久要，各用豁中抱。

中抱何以豁，志士怀其衷。文兴谅斯际，道在讵无庸。

雍雍麟虞化，泱泱邹鲁风。菁莪歌乐育，芹采有遗功。

持兹从所际，谁谓行未通。我生胡不遇，亦云适其逢。

颜稷千载人，趋异心乃同。勖哉戒修德，庶言玉尔躬。
海珠寺燕张克脩吴献臣
邹智（明代）

炎海中间此放舟，江淮河济只浮沤。悠悠共老风尘里，知是人间第几流。
锦堂春
傅大询（宋代）

梅要疏开，雪教迟下，怕他寒入江天。有月桥仙客，相伴婵娟。巷陌升平气象，一时都在鸣弦。望东家锦里，雁到云边。
书到云边。尊前翠眉环唱，道新腔字稳，花折声圆。此去凤池游戏，碧波添插金莲。看长生叶上，龟寿千年，人寿千年。
仲春雨景 其三
弘历（清代）

乍雨乍晴春事好，宜诗宜画物华殊。珠帘四面围红绿，一叶轻舟泛御湖。
奉题董端明渔父醉乡烧香图十六首 其六
陈克（宋代）

老瓦盆中旋泼醅，陶然乐圣且衔杯。只今痛饮谁能那，宝器恩从天上来。
卧北窗下读书
刘敞（宋代）

高枕北窗下，柴门昼仍关。偶有微风至，欣然解人颜。

瞑目恣远想，超遥出尘寰。自昔太古来，几人得此閒。

读书取适心，名誉非所攀。尧蹠本不辨，况乃章句间。

牛羊死牢筴，麋鹿安深山。物性有不齐，何知智与顽。
偈公六十五首
释咸杰（宋代）

莫除荆棘建伽蓝，七佛常来此处参。
地久天长功不坠，天花时复雨毿毿。
眼儿媚
黄机（宋代）

东风挟雨苦无端。恻恻送轻寒。那堪更向，湘湾六六，浅处留船。

诗阄酒戏成孤负，春事已阑珊。离愁都在，落花枝上，杜宇声边。
秋日送僧志幽归山寺（一作马戴诗）
秦系（唐代）

禅室绳床在翠微，松间荷笠一僧归。

磬声寂历宜秋夜，手冷灯前自衲衣。
江神子（C72F父以昔年梦诗寄为长短句，因韵叙谢）
曹勋（宋代）

帝俞赓载下方壶。雨随车。旷时无。尽道南丰，仙骨秀而都。光照无丘人快睹，金腰褭，玉蟾蜍。

自怜老景病仍臒。芘微躯。驻安舆。暗润赤城，风露喜踟蹰。行矣相门还入相，看惠爱，咏猗欤。
山行愁思
罗与之（宋代）

日落烟欲横，山寒翠将滴。
荒村渺愁人，跬步触四塞。
路遥两髀酸，颇恨身不翼。
舍策还怅然，倦倚松下石。
栎闸吴大帝庙
乐雷发（宋代）

赤壁濡须事已虚，且依栎闸酹芳壶。
九原尚拟吞铜雀，千载今惟记赤乌。
湘浦有人修旧祀，荆州无地展雄图。
定知斫案英灵在，閒对祠前洗湛卢。
别㴩湖
张说（唐代）

念别㴩湖去，浮舟更一临。千峰出浪险，万木抱烟深。

南郡延恩渥，东山恋宿心。露花香欲醉，时鸟啭馀音。

涉趣皆留赏，无奇不遍寻。莫言山水间，幽意在鸣琴。
题道虔上人竹房
李嘉祐（唐代）

诗思禅心共竹闲，任他流水向人间。

手持如意高窗里，斜日沿江千万山。
次韵赵帅寒食四首
陈造（宋代）

日佩诗囊侍贵臣，向人肯作白头新。
自今歌酒追随去，犹有风烟一半春。
横塘道中
何昌弼（宋代）

一舸凌风去，萦纡几度村。
水清鱼引子，田美稻生孙。
山近尘埃远，秋晴枕席温。
悠悠迷处所，疑是武陵源。
用洪君畴韵送徐仲晦赴乡郡二首 其一
刘克庄（宋代）

君于外物一毫轻，七聚争看锦昼行。昔苦缿筒无路达，今欣蜡烛照天明。

潢池赤子思重活，青社饥民待再生。前哲贵分人以德，独清不若众皆清。
送崔侍御往容州宣慰
郎士元（唐代）

秦原独立望湘川，击隼南飞向楚天。奉诏不言空问俗，

清时因得访遗贤。荆门晓色兼梅雨，桂水春风过客船。

畴昔常闻陆贾说，故人今日岂徒然。
忧国
陆游（宋代）

恩许还山已六年，誓凭耕稼饯华颠。
养心虽若冰将释，忧国犹华火未然。
议论孰能忘忌讳？人材正要越拘挛。
群公亦采刍荛否？贞观开元在目前。
武夷曲次晦翁棹歌十首 其十
郑善夫（明代）

九溪历尽兴翛然，乱瀑喧豗赴锦川。寻源已到明河曲，飞舄还过一字天。
菩萨蛮 秋蝶二首 其一
邓恩锡（清代）

娇花宠柳寻前梦，粉痕薄褪须轻动。侧侧上阶飞，天凉气力微。

轻情空自惜，欲觅残枝歇。软翅懒驼香，西风抱叶黄。
点绛唇·云霁山横
赵长卿（宋代）

云霁山横，翠涛拥起千重恨。砌成愁闷。那更梅花褪。凤管云笙，无不萦方寸。叮咛问。泪痕羞愠。界破香腮粉。
蜡梅
周弼（宋代）

爱花偏倩猎人寻，残雪偷春上棘林。
山岸有谁先得见，冷香疏亚辟寒金。
送邹东郭掌南院
唐顺之（明代）

最怜江左风流地，暂作周南太史公。通籍总称鸾掖吏，分曹独向凤台东。

香携汉署沾新绶，花近秦淮瞰故宫。此去谈经门下客，几人相对坐春风。
楚云堂分韵得城字
袁华（明代）

霜露悴百草，风埃闇重城。冥鸿奋羽翰，肃肃东南征。

感时增慨慷，岂不怀友生。美人忻会面，开觞掇秋英。

燕坐适清赏，高梧含夕清。厌厌乐未央，明河渐西倾。
古圆镜
顾逢（宋代）

翠剥青铜面，年深入手轻。
似教藏美恶，不欲大分明。
细雨波心碎，浮云月底行。
便令无点翳，谁解照前生。
小孤山
杨廷桂（清代）

九水来同泻此湖，关门矗起铁浮图。力撑颓浪功诚大，高到层霄影太孤。

仙窟有门凭鼓棹，天梯难上孰携壶。绣鞋娇娜凌波立，招客情深逊大姑。
次韵真歇和尚圆觉经颂一十四首·威德自在菩
释正觉（宋代）

门开三观莫迟留，得路行行到始休。
鉴像照心无所住，楼钟出始有来由。
顶中具眼如天主，肘后分符似国侯。
应世度生游幻海，月船风棹驾涛头。
渔舟
郭印（宋代）

细雨霏霏下钓台，冲烟小艇截江来。
不知取得鱼多少，鼓棹如飞唤不回。
子石砚
崔鶠（宋代）

石家有儿玉含晶，嘘为云气吸为晴。
纯精与之相感并，孕育万状流千名。
黄昏鬼器不忍听，且为白鹅了黄庭。
寄外 其一
丁毓英（清代）

木叶萧萧下，閒阶秋色催。衣同寒到否，半臂手亲裁。
如梦令
晁冲之（宋代）

墙外辘轳金井。惊梦瞢腾初省。深院闭斜阳，燕入阴阴帘影。人静。人静。花落鸟啼风定。
春情
韩淲（宋代）

结绮寻芳去，春光处处多。莺花迟日丽，燕麦惠风和。

翠滴烟林石，红摇晴浪波。馀情约重醉，归路听行歌。
黄河
王材任（清代）

黄河万里来天上，积石龙门道路赊。已是秋风回瓠子，更怜春路涨桃花。

怒涛高压千金堰，急溜初回八月槎。三策至今思贾让，金钱那可委泥沙。
登浮山
李念兹（清代）

绝顶凭谁引，苍藤乍可攀。偶然临福地，不信在人间。

古洞遥通棹，江光日浸山。东南百战后，登眺泪潺湲。
临江仙 绿牡丹
钱彻（清代）

始信扶持全赖叶，伊偏借叶为妆。双蛾斜掠鬓云长。

月明难辨影，风度始知香。

漫说清平才子调，天成一种花王。依稀幺凤挂纱窗。

至今新富贵，不数旧琳琅。
和酬梅悦之大夫泽送行古句
程俱（宋代）

读书何如事耕种，唇腐头童得饥冻。半生塌翼堕江湖，仰视群飞困嘲弄。

闭门诵说不知悔，时以圣贤资折中。饥来驱我向京华，为米折腰随所用。

一官此固初不恶，浪以讨论辞冗从。梅公据鞍殊矍铄，满腹精神比钱凤。

新诗借我快笔端，省向江南赋云梦。向来高门迩衡陋，杖履时来窥牖瓮。

今公三径为谁开，顾我五穷那易送。会当投檄复言归，时访祇园谈不共。
太常引 至正辛未春，环枢堂海棠开，偕冯公
许有壬（元代）

今年花发事务方股，欲寻旧盟，跬步牵絷，堂西漱芳亭方池种芙蕖，连岁约观，而皆不果。六月初日，祷雨一过，则红衣落尽，翠房森矗矣。口漱芳亭下小方塘。清散水芝香。回首翠成房。忍不待、佳人奉觞。紫垣朝暮，红尘车骑，遮断白云乡。老我重寻芳。又浑似、今年海棠。
还丹复命篇 其二十五
薛道光（宋代）

我今收得长生法，年年海上觅知音。不知谁是知音者，试把狂言著意寻。
仆领贡举未出钱穆父雪中作诗见及三月二十日
苏轼（宋代）

雪知我出已全消，花待君来未敢飘。
行避门生时小饮，忽逢骑吏有嘉招。
鱼龙绝技来千里，斑白遗民数四朝。
知有黄公酒垆在，苍颜华发自相遥。
九日即事
郑清之（宋代）

童孙竞爽祝鸡翁，点勘凡将句读中。
戏指丈兄夸少壮，懒推庚甲问雌雄。
穷秋对展三更月，迥夜传呼万窍风。
逗晓东窗相管领，举头滟滟日车红。
同邑侯王山长过塔山 其四
陈守镔（明代）

酒禁何妨弛，兵厨启帐中。清谈资客倒，玄味引杯空。

谁说无生谛，群瞻出世雄。漫言归兴晚，筇杖任春风。
七拍
文天祥（宋代）

忆昔十五心尚孩，莫怪频频劝酒杯。
孤城此日肠堪断，如何不饮令人哀。
一去紫台连朔漠，月出云通雪山白。
九度附书归洛阳，故国三年一消息。
夏日遣兴三首
白玉蟾（宋代）

素馨蘂点粉描笔，红藕花开金镀醉。
乳燕新蝉相对语，诗人何日不亭台。
今夜寒
王微（南北朝）

今夜□寒寒且永，一灯向壁悬孤影。
湖南钟动湖北愁，霜风残月夜悠悠。
初贬英州过杞赠马梦得
苏轼（宋代）

万古他池穴，归心负雪堂。
殷勤竹林咏，犹得比晁山王。
月上海棠 其一 成都城南有蜀王旧苑，尤多梅，皆二百馀年古木
陆游（宋代）

斜阳废苑朱门闭。吊兴亡、遗恨泪痕里。淡淡宫梅，也依然、点酥剪水。

凝愁处、似忆宣华旧事。

行人别有凄凉意。折幽香、谁与寄千里。伫立江皋，杳难逢、陇头归骑。

音尘远，楚天危楼独倚。
塞鸿秋
贯云石（元代）

战西风遥天几点宾鸿至，
感起我南朝千古伤心事。
展花笺欲写几句知心事，
空教我停霜毫半晌无才思。
往常得兴时，一扫无瑕疵。
今日个病恹恹刚写下两个相思字。
南阳道中
莫友芝（清代）

白水南流送客行，西移沙岸复东倾。十年村落生兴废，百里蒹葭管送迎。

疆里久荒申伯国，夕阳谁问汉家营。草庐一片躬耕地，尽与途人说大名。
为牟德范题石湖遗墨意有未尽复赋五首
方回（元代）

不寻蓬岛求仙药，肯羡铜山侈赐炉。
独有平生嗜古癖，谁知东郭履全无。
相和歌辞。反白头吟
白居易（唐代）

炎炎者烈火，营营者小蝇。火不热真玉，蝇不点清冰。

此苟无所受，彼莫能相仍。乃知物性中，各有能不能。

古称怨报死，则人有所惩。惩淫或应可，在道未为弘。

譬如蜩鷃徒，啾啾啅龙鹏。宜当委之去，寥廓高飞腾。

岂能泥尘下，区区酬怨憎。胡为坐自苦，吞悲仍抚膺。
句
周元仲（宋代）

愁别园林后夜春。
子云兄命赋禄隐
韩元吉（宋代）

閒为漫郎饮，戏效愚溪吟。
圣贤虽云邈，彝训夙所钦。
斗水幸见收，西江等蹄涔。
吁嗟咸阳市，敝帚希千金。
庆携忘言子，一和无弦琴。
友桂庭
李时勉（明代）

庭前有桂树，托根固宜深。郁郁蔽灌木，亭亭出层岑。

冬春不改色，当夏团清阴。俨立若端士，幽贞无邀寻。

独比友直谅，悠然谐素襟。商飙动金粟，芬芳被乔林。

有时得醇酣，对酌还自斟。低枝拂舞袖，深翠挹鸣禽。

欢赏岂有极，因之发孤吟。谷风既绝响，辽阔谁知音。

惟有兰藏馨，可以喻同心。
念奴娇
田为（宋代）

嫩冰未白，被霜风换却，满院秋色。小阁深沉围坐促，初拥红炉宜窄。帘密收香，窗明迟夜，砚冷凝新滴。无人知道，个中多少岑寂。

翻念一枕高唐，当年仙梦觉，难寻消息。睡起微醒衣袖重，不管腰支犹索。旋暖银簧，时添酥字，笋玉寒无力。如今肠断，暮云依旧凝碧。
折渭州画像赞
李之仪（宋代）

龙章凤姿，燕颔虎颈。巍巍堂堂，弗严而整。山纳海容，霜根雪节。

可畏而亲，力莫之斡。吾私淑诸，一代之英。多取益给，欲掩滋明。

长庚未艾，白气何来。精爽如在，佳城不开。出卯则角，堕地而班。

岂无所遗，騄骥方闲。高牙赤舄，惟叔惟虎。有之似之，千载一武。

赳赳桓桓，彼徒见诮。他日凌烟，实先前诏。
闰十二月自城东泛舟迁居城西安福寺舟中微雪
王庭圭（宋代）

朔风吹雪江上来，急桨迎风荡不开。渡口云藏伏波庙，山腰雾失楚妃台。

移居自作泛舟乐，抱瓮还如载酒回。岁晚浮家寄何处，两溪春水绿如醅。
依韵和太祝同诸君新园湖见寄
梅尧臣（宋代）

阳春何处来，客自商丘至。
一唱新辞工，始见故人意。
园林谁与新，卉木欣已媚。
花上有微阴，水边无近思。
遥怜数觞豆，何必亲歌吹。
牧马忆当时，招延遗旧地。
不遗浮沼雁，但见衔鱼翠。
日予谬词律，答句嗟芜累。
安能接贤彦，乐事联轻骑。
独不负春风，尘缨此怀愧。
拟寒山寺 其五十七
释怀深（宋代）

世人黠是痴，忘身多为口。拚命吃河鲀，忍臭餐石首。

年年江浙间，药杀十八九。自云直一死，佛亦不可救。
县圃十绝和朱待制 其九
薛抗（宋代）

寿亲发斑斑，綵服老莱戏。欲赋招隐诗，小山念松桂。
落花诗
严焞（明代）

园林春色已无多，片片飘零奈若何。空里乾坤原变幻，梦中今古易蹉跎。

还将残艳资鱼腹，留取香泥补燕窝。欲使繁华常在眼，莫嫌炀帝费绫罗。
石槽行宫对月
弘历（清代）

残霭全收晚景妍，疏杨影里漏婵娟。诗因望夕清添兴，光到深秋皎彻天。

别院初回飞盖驻，行营两见皓轮圆。何殊上苑凭吟处，桂子风微夜未眠。
清虚闲步有询吴灵耀近履者
董嗣杲（宋代）

晚风吹山空，闲步策藜杖。
纡从砂涧头，行过崖石上。
庵门耀金碧，中觉天地旷。
神泉夜光灿，禽鸟互酬唱。
黄冠扣閒趣，发语知不妄。
因拈故人迹，流辈所钦向。
我答亦附会，不想失宜当。
随口诚卒然，聊纪客中况。
九日怀周仲材
赵蕃（宋代）

吹帽今朝是，登高旧俗同。穷乡怕逢节，病骨怯临风。

此日千忧里，他时一梦中。白衣殊不至，空绕菊篱东。
腊中得雪快晴成古风呈尧章銛老
王炎（宋代）

苍头熟睡唤不应，光射纸窗疑月明。
更筹可数夜方半，杙上一鸡先误鸣。
晓起飞花堆户外，幻出人间无色界。
九街车马不知寒，蹴蹋银杯翻缟带。
杲杲日升东海东，须臾光彩蒸霞红。
不忧桂玉顿增价，人在冲融和气中。
贝阙珠宫五云际，遥知天上龙颜喜。
麦畦白白覆青青，农事来年定丰美。
登惠山石门用谢康乐登石门最高顶韵
华琪芳（明代）

晨凌苍霭上，暮并山禽栖。一步一超忽，旷然睇清溪。

苟非天所设，谁为积崇基。烟云入始阶，泉石破旧迷。

士樵不同术，桃李非异蹊。茅茨来春风，亦有黄鹂啼。

所以铅椠徒，守道贵不移。墙蒿抗岩柯，青条陵碧荑。

太虚亦何心，气运无安排。君看方寸内，自有上天梯。
满庭芳 留别无瑕词史 见汤漱玉《玉台画史》
柳如是（明代）

紫燕翻风，青梅带雨，共寻芳草啼痕。明知此会，不得久殷勤。

约略别离时候，绿杨外、多少销魂。重提起、泪盈红袖，未说两三分。

纷纷。从去后，瘦憎玉镜，宽损罗裙。念飘零何处，烟水相闻。

欲梦故人憔悴，依稀只隔楚山云。无非是、怨花伤柳，一样怕黄昏。
奉答林木文泷水客舍见寄之作
屈大均（明代）

嘉禾风雅盛，梅里更多贤。特起君无敌，环攻我亦坚。

才华同六代，倡和得三年。屡折鸳湖柳，频餐鹤渚莲。

莺花西子国，烟雨大夫船。槜李芬馨处，鲈鱼泼刺边。

相知惟汝少，独立让谁妍。笋比笼葱大，雏争鸑鹭先。

明堂成大玉，清庙作朱弦。一自参商隔，徒教梦寐牵。

蚕娘悲嫁毕，浣女畏歌传。白发重相遇，青云尚未然。

词章光越峤，行李苦峦烟。暂作罗旁客，閒依鲍靓仙。

疮痍分大药，水火出炎天。阴雨从斑管，慈云起锦笺。

能招徐孺至，更使主人前。昼引龙龛坐，春留玉枕眠。

孝承名父志，忠在大人篇。莫遣廷臣荐，鸣珂便入燕。
李坚甫净居杂题一十三首·琴室
文同（宋代）

将何写幽意，有此古桐声。
为问好弹处，谁来听蟹行。
雨后偕同人过蔚千饮 其一
戴亨（清代）

幽栖岂必出人群，水绕柴门绝俗氛。联袂来看三径雨，解衣先坐一床云。

泖湖皂盖当年事，御沼清尊此日勋。卓荦满堂佳客聚，应占星象动天文。
庾楼夜饱
江之纪（清代）

楚天日落残云碧，千山万山起暝色。东风喜客上楼来，吹送飞花满茵席。

楼前长江水拍天，楼上银镫四面县。镫光直照波心里，惊起鱼龙不得眠。

主人酒酣客耳热，今夕祇许谈风月。若使人生无白头，月到圆时应不缺。

君不见此江滚滚流无穷，此楼阅尽几英雄。仲谋公瑾俱黄土，何况元规与稚恭。

龙骧虎视亦何有，润色江山还是酒。举杯问天天不言，长庚堕地大如斗。
三日侍华光殿曲水宴代人应诏诗 六
谢朓（南北朝）

文教已肃。
武节即驰。
荣光可照。
合璧如规。
载怀姑射。
尚想瑶池。
濯龙乃饰。
天渊在斯。
斸笋
弘历（清代）

戟嶷见龙角，清供试新尝。恐损凌云质，不教多斸将。
寒梧栖凤赋
王勃（唐代）

以“孤清夜月”为韵。

凤兮凤兮，来何所图？出应明主，言栖高梧。梧则峄阳之珍木，凤则丹穴之灵雏。理符有契，谁言则孤？游必有方，哂南飞之惊鹊；音能中吕，嗟入夜之啼乌。

况其灵光萧散，节物凄清。疏叶半殒，高歌和鸣。之鸟也，将托其宿止；之人也，焉知乎此情？月照孤影，风传暮声。将振耀其五色，似箫韶之九成。

九成则那，率舞而下。怀彼众会，罔知淳化。虽璧沼可饮，更能适于醴泉；虽琼林可栖，复忆巡于竹榭。念是欲往，敢忘昼夜？苟安安而能迁，则思思其不暇。

故当披拂寒梧，翻然一发。自此西序，言投北阙。若用之衔诏，冀宣命于轩阶；若使之游池，庶承恩于岁月。可谓择木而俟处，卜居而后歇。岂徒比迹于四灵，常栖栖而没没？
高仲威总管挽词二首 其二
周孚（宋代）

忆在多艰日，君王叹鼓鼙。来从三晋远，独与二高齐。

佳赋方惊鵩，流年已梦鸡。生前横槊手，还傍汉征西。
吾道
舒岳祥（宋代）

闻恶休三唾，怀贤赋七哀。
衰年催白发，细雨足红梅。
江海归诗卷，乾坤换劫灰。
老儒何所用，吾道自须回。
补史十忠诗 其九 少傅枢密使张公
刘埙（宋代）

士有守节死，岂以责武夫。武夫尚能奇，消得银管书。

何许熊虎尚，铁面美髯须。护寒久枕戈，赴难甘捐躯。

金山定活著，志愿嗟违初。江心集群策，炎精回一嘘。

间关障海滨，万死存赵孤。时也可奈何，北风散樯乌。

漂漂竟何之，无乃膏鲸鱼。渭滨多贵将，反笑斯人迂。
一剪梅 病骨初痊，离怀易触，因寄夫子皖江信，匆匆附书于尾
郑兰孙（清代）

病骨迎寒瘦不支。倚著床儿。偎著衾儿。不言不语强支頣。

想起行期。望到归期。

江阔天空雁倦飞。雨也霏霏。雪也霏霏。小窗风静篆烟微。

烛剪窗西。人矣窗西。
与生饮醉后泣下口占
呼文如（明代）

悲歌当哭有余悲，今夕同君醉始知。
却倚胡床禁不得，一时双泪堕金卮。
定花阻风五首
李曾伯（宋代）

夜色昏昏带远烟，谁家灯火待归船。
小迟月上风须息，且伴白鸥今夕眠。
杨家会小坐
陈造（宋代）

断蜺收尽有云屯，月映苍茫山敛昏。
白露素空犹暑意，碧林危敛已秋痕。
鸟乌定为何人乐，络纬惟能竟夕喧。
老阅流光易凄惋，惜无佳客共清樽。
偈颂十三首
释智遇（宋代）

居必择邻，鉴非止水。
明暗相凌，言犹在耳。
颂古十六首
释道宁（宋代）

法王严父是真依，二臂三头转背伊。
要会祖师端的旨，不劳瞬目又扬眉。
耄志十首
刘克庄（宋代）

尧言播告几丝纶，服汉衣冠易介鳞。
羞战黑山为虏将，俾王青社备藩臣。
招怀河北来降者，响附山东听诏人。
可惜蹉跎隳晚节，圣恩尚许庙为神。
山中六言三首 其三
文天祥（宋代）

风煖江鸿海燕，雨晴檐鹊林鸠。一段青山颜色，不随江水俱流。
满庭芳（西湖）
陈偕（宋代）

岚影浮春，云容阁雨，澄泓碧展玻璃。高低楼观，窗户舞涟漪。别玻轻盈水面，清呕起、舟叶如飞。沙堤上，垂鞭信马，柳重绿交枝。

渐残红倒影，金波潋滟，弦管催归。看飘香陈粉，满路扶携。不尽湖边风月，孤山下、猿鸟须知。东风里，年年此水，贮尽是和非。
遣兴·把盏非怜酒
高骈（唐代）

把盏非怜酒，持竿不为鱼。唯应嵇叔夜，似我性慵疏。
秋径
释保暹（宋代）

杉竹青阴合，间行意有凭。
凉生初过雨，静极忽归僧。
虫迹穿幽穴，苔痕接断稜。
翻思深隐处，峰顶下层层。
偈五十三首 其三十七
释克勤（宋代）

门外青山泼黛，途中细雨如膏。灵云陌上桃花，处处芳菲溢目。

香严岩畔翠竹，时时撼影摇风。直得一击忘所知，一见绝疑惑。

不免尚留观听，未透声色。若能见无见之色，闻无闻之声。

拨转路头，踏翻关捩。句句越佛越祖，尘尘耀古腾今。

处处离色离名，个个斩钉截铁。心外无法，法外无心。

用王库刀，发千钧弩。壁立万仞，坐断十方。可以入大解脱门，传正法眼藏。

向尧时舜日，共乐升平。鼓腹讴歌，归家稳坐。但愿春风齐著力，一时吹入我门来。
移居 其三
程晋芳（清代）

厂东西畔结深庐，藏海微身一叶如。听鼓趋衙尘扰扰，打钟吃饭步徐徐。

势家歇马评珍玩，冷客摊钱问故书。傥趁春镫倦游历，煮茶烧笋幸过余。
新繁县麦秀两岐
袁说友（宋代）

丰碑喜瑞熟摩挲，后至深惭拙政多。
鲁国不闻三月治，渔阳敢说两岐歌。
年丰今日鱼旟梦，农兆前村鹳鹊窠。
又见东阡西陌雨，倚楼遥望湿轻蓑。
寻诗按酒
韩淲（宋代）

拔卒寻诗将，同朋按酒兵。巢由空自洗，沮溺向谁耕。

城市时来往，乡村日送迎。任之多论秀，分矣只编氓。

上郭如拳大，南溪指掌平。醉随吟力去，归隐紫云生。
东门之墠
佚名（先秦）

东门之墠，茹藘在阪。其室则迩，其人甚远。
东门之栗，有践家室。岂不尔思？子不我即！
七夕
舒岳祥（宋代）

河似琉璃底，水行空影中。
槎浮应恍惚，星会恐朦胧。
七月初七夜，一年须一逢。
经躔那有此，吾欲问天公。
兰坡
郭印（宋代）

梅花扫迹春无光，继踵惟有幽兰香。
天姿冲澹谢朱粉，睥睨百卉皆优倡。
高人采撷纫为佩，养之盆盎移中堂。
微风馥馥来何所，一干鼻观尤非常。
年来屡遭白眼笑，过而不顾夫何伤。
深山穷谷遂真性，寂寞无人亦自芳。
忆昔灵均滋九畹，贞洁内守甘退藏。
众醉独醒隘八表，回视俗物都茫茫。
我今日暮前途窄，握香不羡尚书郎。
荒坡满植作知己，从兹身世两相忘。
邦相卧病金华寄讯二绝时余亦伏枕山庄 其一
胡应麟（明代）

八咏楼空月色饶，青衫憔悴沈郎腰。西风露白金盘冷，咫尺恩波下绛霄。
赵广德送松江蟹
高似孙（宋代）

江空蟹急窘于蒐，满腹清凉做尽秋。茶灶笔床新意思，寝香卫戟战风流。

生拚不入吴王鲙，死亦相寻越女舟。得一好诗无可憾，无诗也不作骚愁。
念奴娇 瓜步渡江望金焦
吴逢原（清代）

岁云暮矣，叹吾生长是征途碌碌。一片风沙迷望眼，到此山青水绿。

竞上扁舟，直呼渔父。共挂轻帆幅。东南风利，船头吹动豪竹。

最是鼓柁江流，对茫茫巨浪，愁深忧续。此去新亭三百里，谁任神州沈陆。

左揖焦光，右招郭璞，恰似东西屋。中流闻笛，山头群马新牧。
丁丑岁初归鄞城
戴表元（宋代）

城郭三年别，风霜两鬓新。
穷多违意事，拙伯背时人。
雁迹沙场信，龙腥瀚海尘。
独歌心未忆，笔砚且相亲。
送陈萧县
黄庭坚（宋代）

欲留君以陈遵投辖之饮，不如送君以陶令无弦之琴。
酒嫌别送风吹醒，琴为无弦方见心。
去夏雨余清夜醉，黄鹂不觉报春深。
花枝柳色竞鲜好，乃是前日枯巧林。
人生用舍四时可，壮士憔悴非独今。
大夫黄绶领垂素，二十余年走尘土。
盈车载书遣儿读，不悔早为文墨误。
治声翕然先向东，古萧子国今万户。
德性忠纯吏不欺，闺门孝友民所慕。
麦陇童儿怜雉乳，冰天穷子兼襦袴。
愔愔琴意如温风，乃知不必徽弦具。
明月清河佳可游，官仓縻我不得去。
白露为霜水一篙，秋香莲荡浮轻舠。
此中亦有无弦意，相忆樽前把蟹螯。
凤凰台上忆吹箫·有感
曾廉（清代）

江上清风，山閒明月，古今一样清游。独横槊、临江酾酒，豪气千秋。

倏忽乌飞兔走，又荒屿、雨散云收。空怅望、万顷绿波，数点閒鸥。

不知白莲白未，有词客挥毫，玉笥蘋洲。试与听、水龙逸调，唱彻珠喉。

泪尽江沱遗恨，天低处、袅袅渔讴。谁还问，当日胜侣名流。
梅花
徐逸（宋代）

咸平处士风流远，招得梅花枝上魂。
疏影暗得如昨日，不知人世几黄昏。
张氏子黄鹦鹉
徐渭（明代）

见说黄鹦鹉，西来自氐羌。色今分间正，天与改文章。

竟夺春鹂羽，全为汉鹄翔。能言猩敢并，借染蜜初房。

稍挂杨丝乱，聊毸菊瓣张。金钗翘卫女，红豆惹萧娘。

恼燕依人紫，愁鹰掠兔苍。香拳閒铁爪，妙影闪铜梁。

江夏埋词客，秦山问上皇。赭袍双映浅，芳草一洲长。

梦兆呈妃子，琵琶唤海倡。性情胎戊巳，音韵合宫商。

百鸟窥应噪，孤凰见必伤。未能求一友，差可哭三良。

老病浑如昨，新闻喜未尝。借看如可许，香稻当茶汤。
樊港道中
张裕钊（清代）

泽国霜清农事稀，菰芦深处水禽飞。几家田舍溪头住，寒柳毵毵静掩扉。
宿东林赠然老
王十朋（宋代）

儒服方袍两秃翁，两家元是一家风。归田我欲效元亮，结社师真如远公。

雁荡此生看未足，虎溪一笑偶然同。清风明月处处共，宁间江西与浙东。
首夏
许月卿六（宋代）

首夏清和如惠夷，心情熙洽似唐虞。
竹梢巧送月到牖，荷叶乱迎风入湖。
送王子庆诏檄浙东收郡县图籍 其三
赵孟頫（元代）

爱古探奇亦可怜，锦囊玉轴不论钱。拟须跂马江头路，日日望君书画船。
浣溪沙（小集涧亭）
韩淲（宋代）

雨阁云流小院秋。半醺凉意不关愁。一番相见一番休。

淡伫乍持杯未浅，懒歌浑罢笑初收。主宾无处着绸缪。
百香诗 其三十七 蔷薇
郭居敬（元代）

亭亭画架倚东墙，叶引芳条近绿杨。帘额低垂春昼永，一庭红雪暖气香。
玉潭庄与黄实卿明经夜话
陈肇兴（清代）

举世纷纷谈势利，何人解吐英雄气。两载栖栖困戎马，满腔热血向谁洒。

天为吾儒假一鸣，万人军里逢先生。先生握手坐终夕，两人怀抱一时呈。

非弹家国苍茫泪，即诉风尘离乱情。风尘离乱那堪说，与君且话三年别。

自从狐豕蹂乡闾，老拳毒手饱摧折。万卷图书辗转空，一家儿女流离活。

珠囊玉箧化狼烟，碧瓦雕甍供鼠穴。王尼处处都不安，李白人人都欲杀。

艰难一样落坑中，我比先生更愁绝。即今淮西虽告平，深山虎豹纷纵横。

焚巢捣穴穷搜捕，一剑犹当十万兵。先生听罢跃然起，为告夜郎还未死。

攀龙附凤誇身强，悠悠终是辽东豕。古来擒贼先擒王，不入虎穴焉得子。

先人之忧后人乐，我辈所存本如此。岂为封侯始请缨，从知杀贼即名士。

细柳营中绮宴开，眼前宾客尽邹枚。共誇借箸多吾党，复见从军有秀才。

三更风露兵威肃，百里河山瑞气回。赋诗已用槊为几，烧烛还看剑引杯。

感君意气高相许，令我闻鸡因起舞。一鞭终愧祖生先，百战羞同樊哙伍。

短衣匹马别君去，语君且助三通鼓。黄尘滚滚向东飞，看我下车撄猛虎。
偈颂一百四十一首
释师范（宋代）

前月只此月，后月亦此月。
何得尘世人，竞赏中秋节。
忆杨梅
苏泂（宋代）

不羡南州锦荔枝，鹤头猩血正红滋。
老饕隔岁流涎甚，为趣容山半月期。
楚江怀古
殷尧藩（唐代）

骚灵不可见，楚些竟谁闻。欲采蘋花去，沧州隔暮云。
成伯家宴造坐无由辄欲效颦而酒已尽入夜不欲
苏轼（宋代）

道士令严难继和，僧伽帽小却空回。
隔篱不唤邻翁饮，抱瓮须防吏部来。
?道士令，悦神乐中所谓离而复合者。
杜诗云肯与邻翁相对饮，隔篱呼取尽余杯。
?
点绛唇
朱敦儒（宋代）

淮海秋风，冶城飞下扬州叶。画船催发。倾酒留君别。

卧倒金壶，相对天涯客。阳关彻。大江横绝。泪湿杯中月。
和杨升庵采兰引
李棠阶（清代）

上山采幽兰，幽兰苦无多。秋草随山深，萋萋被岩阿。

抱芳立空谷，岂杂薜与萝。采之遗相思，路险云雨过。

苍翠日满眼，复恐荪芷讹。荪芷讹犹可，萧艾将奈何。
送马舍人赴建康军幕
张镃（宋代）

柳营谋客自枫宸，去去尖风雁字匀。
莫把吟诗替横槊，新亭北望正愁人。
十三日至草衣院因上灵山阁
韩淲（宋代）

塔院横塘草，阶梯大谷林。风声迷近渚，雨气暗遥岑。

索面僧回钵，持醪客屡斟。依归从早出，静寄得幽寻。
次韵和颍昌叶翰林 其二 同许学士亢宗干誉汎舟潩水
程俱（宋代）

嗟我一寸筳，登公五言城。时窥锦囊句，似发黄钟声。

闭门得长哦，有酒或细倾。谁云千里隔，回薄万古情。

驾言从公游，上马短策横。尘缨缚我急，有足安得行。

何当来上都，既见心始平。为公赋三秋，寤叹空营营。
夜坐
杨万里（宋代）

欲雪天还惜，不风寒自生。
灯摇无定影，火作始然声。
又遣庭闱讯，悬知骨肉情。
履端犹几日，有梦未归程。
题群龙图
王弘诲（明代）

吁嗟真龙不可见，人间画龙犹争羡。倏忽纵横如有神，咫尺沧溟浮素练。

俨然耸壑昂青霄，冲波拔浪江天高。巉岩同禀至阳粹，峥嵘头角出洪涛。

一龙翘首扬其鬐，奋身直上拿空虚。一龙曳尾出渊沄，回身转脊何逶迤。

三三两两峙相探，含珠吸水风沙暗。是时元气湿濛濛，河海漭沆山泽通。

禹门天地云雾里，白昼雷霆行地中。嗟呼神物变化不可穷，胡为酒酣相视不改容。

乃知丹青巧为此，潜以翰墨偷天功。君不见紫云墨龙绕帝阈，笃生真主符乾祝。

夜来黄袍军中呼，横戈中原如破竹。又不见南阳卧龙起草中，三顾益州隆准公。

八阵图开扶汉鼎，指挥吴魏分雄雌。云龙际会原非偶，攀鳞附翼古来有。

祇今鱼水幸相逢，天上夔龙自先后。我闻好龙称叶公，真龙闻之降其宫。

近来画者洞微子，神龙现相来相从。精诚感通理或有，劝君着意为点瞳。

会须一夜破壁去，九天霖雨霈苍穹。
繁台次秦氏韵
李梦阳（明代）

一秋今到十贤堂，万事伤心叹渺茫。草绿梁台犹殿阁，花残宋苑只宫墙。

天南星宿元朝斗，崖北灵芝本向阳。未老息栖终傍此，预愁人拟卧龙冈。
秋月
白居易（唐代）

夜初色苍然，夜深光浩然。稍转西廊下，渐满南窗前。

况是绿芜地，复兹清露天。落叶声策策，惊鸟影翩翩。

栖禽尚不稳，愁人安可眠。
无题·来是空言去绝踪
李商隐（唐代）

来是空言去绝踪，月斜楼上五更钟。
梦为远别啼难唤，书被催成墨未浓。
蜡照半笼金翡翠，麝熏微度绣芙蓉。
刘郎已恨蓬山远，更隔蓬山一万重！
再次前韵
綦崇礼（宋代）

笙簧乐富贵，等是老墙阴。汲汲不知止，悠悠何处寻。

所嗟天赋不，未报国恩深。一梦游帝阙，九年辞禁林。

官廪尚可饱，村醪时自斟。不嫌泥土足，懒拂尘埃簪。

穷巷春雪霁，寒檐朝日侵。意行何所适，还欲访同襟。
杨叛儿
李白（唐代）

君歌杨叛儿，妾劝新丰酒。
何许最关人，乌啼白门柳。
乌啼隐杨花，君醉留妾家。
博山炉中沉香火，双烟一气凌紫霞。
仙弈石鉴
黎民怀（明代）

石楼巀嵲临沧海，岩前霞石何磊磊。削成棋局方且平，□位中分成两垒。

白发参错罗星文，藤萝掩覆蒸风云。蛇鸟尚惊鱼复阵，犀象无乃昆阳军。

空山犹闻下子响，霹雳一声愁魍魉。林越萧萧霜倒飞，万壑千崖气森爽。

鸾旌孔盖望不来，樵斧剥蚀馀苍苔。亡羊歧路竟何事，龙争麟斗俱尘埃。

菖蒲可采桂可食，且看赤日扶桑隈。
谒金门（和巽吾重赋海棠）
刘辰翁（宋代）

花露湿。红泪裛成珠粒。比似昭阳恩未得。睡来添醉色。

一笑娇波滴滴。再顾羞潮拂拂。恨血千年明的皪。千年人共忆。
梅二首
李处权（宋代）

可怜映竹深深见，似为催诗特特开。
湖上林逋今老矣，扬州何逊未归来。
前村欲雨鸠呼妇，断垅收晴雉应媒。
幻境应当如是观，道人深悟劫池灰。
陪崔大尚书及诸阁老宴杏园
刘禹锡（唐代）

更将何面上春台，百事无成老又催。

唯有落花无俗态，不嫌憔悴满头来。
杨衒之引京师语
佚名（隋代）

洛鲤伊鲂。贵于牛羊。
宗大席上以鸟啼山客犹眠分韵得鸟字
许恕（明代）

步出城东门，一径入深窈。坐爱茅堂静，远望众山小。

昔日繁华茅，烂熳烟花绕。兵馀成焦土，荆棘映碧筱。

幸有贤子孙，复业似君少。雅集文翰友，觞咏乐未了。

醉来忘尔汝，一笑送归鸟。且复永今日，馀晖在林杪。
颂古九首·仰山推枕子
释梵言（宋代）

田中插锹，床上推枕。
千手千眼，不审不审。
满江红（戊午八月十二日赋后圃早梅）
吴潜（宋代）

问信江梅，渐推出、红苞绿萼。堪爱处，平生怀抱，岁寒为托。瘦骨皱皮犹老硬，孤标独韵难描摸。怕东君、压住等春来，鞭先著。

止渴事，风烟邈。和羹事，风波恶。想翠禽啁哳，笑他都错。争似花开颓醉玉，月天更引霜天角。便一年、强作十年人，山中乐。
锦池泛舟赠庄器之二首 其一
张镃（宋代）

槐叶莺声两度春，笑言常恨独参辰。相过便说幽居好，别后应多秀句新。

贺监湖边山作伴，若耶溪上月为邻。凉秋定扣松扉去，一舸从君理钓缗。
送盛长史（盛随军）
朱庆馀（唐代）

莫辞东路远，此别岂闲行。职处中军要，官兼上佐荣。

野亭枫叶暗，秋水藕花明。拜省期将近，孤舟促去程。
烛影摇红·西子西湖
吴文英（宋代）

西子西湖，赋情合载鸱夷棹。断桥直去是孤山，应为梅花到。几度吟昏醉晓。背东风、偷闲斗草。乱鸦啼後，解佩归来，春怀多少。千里蝉娟，茂园今夜同清照。樱脂茸唾听吟诗，争似还家好。昵昵西窗语笑。凤云深、琼箫缥缈。顾春如旧，柳带同心，花枝压帽。
九日酬诸子
妙信（清代）

不负东篱约，携尊过草堂。
远天连树杪，高月薄衣裳。
握手经年别，惊心九日霜。
诸君才绝世，独步许谁强。
次天觉韵二首 其一
释德洪（宋代）

欲振云庵出格风，直教魔界化成空。此邦已属张无尽，二佛难同一化中。
电岩相者
释智愚（宋代）

妙处未形三寸舌，神眸一烁更无馀。季咸退舍许负死，湖海识人方见渠。
渐渐之石
佚名（先秦）

渐渐之石，维其高矣。山川悠远，维其劳矣。武人东征，不皇朝矣。
渐渐之石，维其卒矣。山川悠远，曷其没矣？武人东征，不皇出矣。
有豕白蹢，烝涉波矣。月离于毕，俾滂沱矣。武人东征，不皇他矣。
十月四日离都归陈州
刘攽（宋代）

南浦三篙水，归人五日粮。寒沙晨起雁，古树夜经霜。

久客复去国，有情知望乡。鬓毛浑欲变，鸣笛不须长。
答鲁成之兄弟以诗惠牡丹
韦骧（宋代）

品冠名园盖物尤，主人分惠若为酬。摘兼残雨妖娆甚，将以新诗意义优。

几树天香盈翠笼，一栏春色想鸿沟。满头恣插成狂醉，为恐花神恨暗投。
同诸子夜集德甫
宗臣（明代）

华阳之馆云参差，谁其召我金屈卮。出门寒月一何白，握手明星莽欲垂。

有客自负鹦鹉笔，为君独把珊瑚枝。相逢今夕且意气，世路风尘安可期。
送考功武员外学士使嵩山置舍利塔歌
徐坚（唐代）

伊川别骑，灞岸分筵。对三春之花月，览千里之风烟。

望青山兮分地，见白云兮在天。寄愁心于樽酒，

怆离绪于清弦。共握手而相顾，各衔凄而黯然。
赋得摇落深知宋玉悲 其一
屈大均（明代）

无端宋玉始悲秋，萧瑟长令异代愁。楚国大夫多丽则，湘累弟代更风流。

美人不向离骚取，神女频从梦寐求。词客最知摇落早，况闻猿啸满林丘。
雨花台
唐仲友（宋代）

竟夕飞花一尺围，今朝晴色荷神禧。
共寻萧寺因乘兴，直上高台是爱奇。
鳷鹊余寒通北极，凤凰斜照落西垂。
诗成似得江山助，莫遣金陵胜侣知。
生涯
陆游（宋代）

身世茫如梦，门庭冷似冰。
逢迎卖药叟，辞谢乞钱僧。
羸疾时时剧，衰颜日日增。
人扶亦可出，要是藉乌藤。
题墨菊 其一
郑真（明代）

秋风窗下月昏时，梦逐西园蝶未知。帐底寒香人寂寂，谁将醉墨洒淋漓。
丑妇吟
胡仲参（宋代）

君不见汉殿丹青未漫灭，马上琵琶向谁说。
又不见华清舞破霓裳衣，凌波竟堕嵬山血。
从来艳色多累身，妾貌虽丑心自悦。
幽闺到老无人知，白发如丝镜如铁。
出关后寄贾岛
周贺（唐代）

故国知何处，西风已度关。归人值落叶，远路入寒山。

多难喜相识，久贫宁自闲。唯将往来信，遥慰别离颜。
久寓泉南待一故人消息桂隐诸葛如晦谓客舍不可住借一园亭安下即事凡有十首 其一
戴复古（宋代）

寄迹小园中，自笑客异乡。东家送槟榔，西家送槟榔。

咀嚼唇齿赤，亦能醉我肠。南人敬爱客，以此当茶汤。

慇勤谢其来，此意不可忘。
次韵赵明叔喜雨不寐
周紫芝（宋代）

云忽油然雨沛然，黄童白叟尽成颠。唤晴鸠妇鸣屋角，饱水秧孙明稻田。

御史平冤魂亦喜，弘羊言利死谁怜。草玄窗下子扬子，凉入孤灯夜不眠。
渔家傲 正月十四日夜有感而作
段克己（宋代）

灯火萧条春日暮。荒山月上闻村鼓。羁客闲愁知几许。千万绪。人间没个安排处。醉袖翩翩随所寓。冷然便以风为驭。指点虚无云外路。留不住。东将入海随烟雾。
次韵和吴侍郎自号乐城居士
宋庠（宋代）

世有世贤运，人归得性场。
朝端慕安石，民里祝庚桑。
蛇影逢真悟，龟灵取数长。
仙畦种芝圃，佛室雨花床。
寄傲多行乐，观心或坐忘。
柳溪能作瞑，竹坞别供凉。
慧露沾僧饭，幽霞照客觞。
皋夔真有自，箕颍更相望。
留务尊台简，私游费橐装。
侧聆图任切，安得久彷徉。
横江亭
陈藻（宋代）

东注流求日本波，西吞金翅玉融河。
好开亭馆延三益，横截江潮看万艘。
此是人烟生巨海，莫辞鲜食送新醪。
网山胜处名贤迹，隔水相迎立两坡。
句
胡铨（宋代）

君侧无谗人，发口不须婉。
次韵韦深道独乐堂十绝 其二
周紫芝（宋代）

人生几蜡屐，千古一草堂。得失了自判，较然不须量。
浮邱社怀赵太史
陈万言（明代）

公暇鸣镳郭外行，池塘春草梦初醒。构堂临水岂无意，浴鹭游丝俱有情。

仙听尊前谈葛令，行吟花下序诸生。浮邱胜事千年在，汤沐依然赵尉城。
默坐
方仁渊（清代）

默坐闭柴扉，琴书清百虑。处世亦有何，静观终须悟。

富贵不可求，吾行有吾素。朝来新雨足，懒绿生嘉树。

扰扰竟何为，生机天所具。对此小庭间，幽禽自来去。
偈颂九十三首 其五
释梵琮（宋代）

湖上一片云，明月为知己。却被清风吹，吹入深山里。
叶少蕴生朝
张元干（宋代）

先生早贵当天升，文章尔雅传六经。腹包万卷书纵横，玉堂草制群公惊。

绣鞯绿发趋承明，意气已向沙堤行。出入四纪更宠荣，声华摩空郁峥嵘。

坐啸十郡历九卿，视公进退为重轻。圣神天子开延英，丞辖政地思仪型。

中开香火祠殊庭，石林高卧忧苍生。五载筦钥司陪京，貔貅百万环屯营。

大江千里依长城，控制勍敌坚其盟。诏书移镇来旆旌，山川草木知威名。

潢池桴鼓令不鸣，尽归戏下息斗争。维师鹰扬宇宙清，指顾号令驱风霆。

小试擒纵孰敢撄，部曲爱戴如父兄。太阿龙泉发新硎，逆顺之势如建瓴。

纶巾羽扇宽作程，韬略堂堂时俗评。乞师未用牛酒迎，胸次自有堂上兵。

奸宄革面输忠诚，碧海不复鳄鲵腥。细数前辈存典刑，烂烂伴月唯长庚。

岁时建巳岳降灵，三奇天运乙丙丁。良辰乐事非难并，香凝燕寝合鼓笙。

舞翻流雪歌啭莺，儿孙绕膝奉兕觥。安舆綵服寿且宁，五福共应南极星。

庞眉鹤骨超篯铿，清都绛阙吞蓬瀛。明年正拜居阿衡，炉锤造化推至诚。

黼藻王度重丹青，云龙会遇真千龄。羲和日驭无亏盈，永佐火德辉炎精。
无题五首 其一
王稚登（明代）

一朵千金泣露斜，帘栊难护幕难遮。吴王城上同看月，伍相江边独浣纱。

杨柳名为离别树，芙蓉号作断肠花。旧时邻舍俱新主，莫辨东邻是宋家。
魏京诗 其十五
刘敞（宋代）

尔视京魏，以作我都。以赫厥灵，俾后勿逾。
到崑山
奚商衡（宋代）

客槎无路到天津，五斗依然不救贫。
敛版进趋惭大吏，打门呼索愧穷民。
酒边拓落寻真趣，诗里平章作好春。
自笑小才还小用，姓名安得上麒麟。
中秋后两日，自上沙回，闻千岩观下岩桂盛开
范成大（宋代）

千岩观下碧瑶林，岁晚青青共此心。
隐士归兮花未老，每年来把一杯深。
立斋游山不能偕次遁泽韵二首
王柏（宋代）

山人真漫浪，随处得清游。
雪瀑方争势，风雷不肯柔。
诗光浮玉板，酒滟泻琼舟。
一枕斜阳里，清欢各自醻。
步韵寄答何山人敬熙
李英（清代）

燕市归来构酒楼，溪桥流水武陵秋。尊前适兴群黄鹤，海上忘机伴白鸥。

投赠华椷题古调，何劳远使问貂裘。木桃酬报非心事，长至梅花寄陇头。
徐陵
徐钧（宋代）

一代词章世共珍，文成九锡句尤新。
石麟本是梁家瑞，不瑞梁家却瑞陈。
村醪二尊献张平阳
苏轼（宋代）

张公高躅不可到，我欲挽肩才觉难。
事业已归前辈录，典刑留与後人看。
诗如琢雪清牙颊，身觐飞龙吐胆肝。
少负清名晚方用，白头翁竟作何官。
九日泊舟朱亭
段巘生（清代）

绿净湘江水，归帆客况消。重阳谁送酒，九月不登高。

季子金将尽，阿咸兴颇豪。遥知音信绝，老父念波涛。
三月二十日多叶杏盛开
苏轼（宋代）

零露泫月蕊，温风散晴葩。
春工了不睡，连夜开此花。
芳心谁剪刻，天质自清华。
恼客香有无，弄妆影横斜。
中山古战国，杀气浮高牙。
丛台余袨服，易水雄悲笳。
自従此花开，玉肌洗尘沙。
坐令游侠窟，化作温柔家。
我老念江海，不饮空咨嗟。
刘郎归何日，红桃烁残霞。
明年花开时，举酒望三巴。
（盖欲请梓州而归也。
）
书孝方与兰西书后 其一
丘逢甲（清代）

海外归来百感生，大江东下客西征。沉沉广泽闻狐语，漠漠寒空过雁声。

万斛荡愁京口酒，四更残月石头城。一书慷慨论身世，凄绝天涯此夜情。
题董玄宰见赠九岳长青图 其三
张萱（明代）

婚嫁犹羁愧向禽，室中惟鼓少文琴。众山已觉能相应，何必游踪再讨寻。
读通鉴纪事本末用武夷唱和元韵寄机仲
朱熹（宋代）

先生谏疏莫与传，忠愤激烈号旻天。却怜广文官舍冷，只与文旻相周旋。

上书乞得聊自屏，清坐日对铜炉烟。功名驰骛往莫悔，铅椠职业今当专。

要将报答陛下圣，矫首北阙还潸然。属词比事有深意，凭愚护短惊群仙。

□言未秉太史笔，自幸已执留台鞭。果然敕遣六丁取，香罗漆匣浮桐川。

阴凝有戒竦皇鉴，阳剥欲尽生玄泉。明年定对白虎殿，更诵大学中庸篇。
杨柳枝
徐媛（明代）

红袖随风紫陌东。门前斜插碧芙蓉。妾从江上投鱼信，郎在潇湘暮雨中。
和王待制新作白鹭亭七言十韵
刘敞（宋代）

六朝形势会层轩，前俯苍洲却践山。二水中分鉴澄澈，万峰离立翠回环。

古人遗赏兴亡外，良守来居仁智间。听讼遂同棠树爱，放怀真与海沤閒。

啸馀风雨知何处，望及云霞若可攀。乔木参天怆城郭，浮萍满地笑人寰。

楚谣清绝酣秋兴，吴拂从容舞玉颜。象魏由来心自远，湡浯聊复乐忘还。

掖垣幸许追遐躅，天禄仍欣接近班。尘土扬州头欲白，远从君借慰疏孱。
读后魏邦《贺狄干传》
苏轼（宋代）

羊犬争雄宇内残，文风犹自到长安。
当时枉被诗书误，惟有鲜卑贺狄干。
和俞孚仲游南坡
虞俦（宋代）

平昔相期汗漫游，杖藜还肯访林丘。
君来便觉客不恶，我醉无言山自幽。
柏子乍燃香拂袖，酷奴初试雪浮瓯。
慈亲眉寿间居好，谁道周南叹滞留。
诫杀偈十首 其五
释怀深（宋代）

闻说刀兵已皱眉，贪生畏死是人知。如何不恤他身苦，斩斫烹炮无厌时。
赠徐先辈星命课
陈杰（宋代）

三命横铺下点星，风雷歘起斗牛灵。
正堪持献云霄士，不中山间倦客听。
端午忆去年从幸东苑锡宴
王直（明代）

千门晴日散祥烟，东苑宸游忆去年。
玉辇乍移双阙外，彩球低去百花前。
云开山色浮仙仗，风送莺声绕御筵。
今日独醒还北望，何时重咏《柏梁》篇。
和参政丁侍郎洛下新置小园寄留台张郎中诗三
宋庠（宋代）

芝廛松坞富烟霞，更接西台御史家。
借问贤人何日聚，定知郎宿映台华。
奉和内翰太中残春口占二首 其二
吕南公（宋代）

绿阴槐柳院，白日静寥寥。有句方高咏，无宾可屡邀。

独眠闻漏转，纵步看丝飘。结束东州计，诗编问酒瓢。
笼鹰词
柳宗元（唐代）

凄风淅沥飞严霜，苍鹰上击翻曙光。
云披雾裂虹霓断，霹雳掣电捎平冈。
砉然劲翮剪荆棘，下攫狐兔腾苍茫。
爪毛吻血百鸟逝，独立四顾时激昂。
炎风溽暑忽然至，羽翼脱落自摧藏。
草中狸鼠足为患，一夕十顾惊且伤。
但愿清商复为假，拔去万累云间翔。
乐府变十章 其六 大地变
王世贞（明代）

黄河自天，浩荡东奔。破泾浊渭，以趣龙门。仙掌失蹠，铲其冠莲。

二室终南，划吻窒咽。富媪躨跜，疻痏遍体。函关改途，砥柱徙水。

连城拉然，峨甍倒悬。千井横流，万灶罢烟。土欲压人，不避豪族。

何所非髽，谁适为服。遗火四焚，与怜接照。人鬼竞号，莫辨两曜。

雍并之黎，将靡孑遗。粥我衣我，惟帝是祈。帝坐细旃，上相相焉。

曰古尧汤，数莫敢奸。灵蓍之囿，不产恶草，岂伊善良，而遘凶天。

呜呼天乎，存不恤亡而亡，是雠且吾已矣夫。
春夜雪再用韵十首
杨公远（宋代）

向晓披衣更拥衾，略无一事恼胸襟。
起来点检窗前雪，地上无多屋上深。
舟行不及游九华
董嗣杲（宋代）

下水风帆势若浮，雪深且向贵池留。
两三渔艇有歌送，咫尺仙家无分游。
剑削山棱云气直，镜涵江影日光流。
神驰杜牧题诗处，客里光阴别是愁。
送夫四绝句
斗娘（明代）

远逐风尘路，遗书满目愁。
思君不成寐，月上看牵牛。
蒙泉
熊鉌（元代）

天池有佳水，云气护深山。我爱泓澄好，人嫌泽润悭。

暗空鸣滴滴，高壁泻潺潺。渐近尘泥涴，何时复此还。
沁园春 其二十二 登葛仙山飞升台作
夏言（明代）

万仞冈头，平临四望，人世奇观。正宿雨初收，流云散乱，浑如沧海，浪涌涛翻。

时见群峰，参差隐现，仿佛蛟鼍没巨澜。太空里，长烟幕幕，积雾漫漫。

下方尘土歊烦。到此处、方知宇宙宽。看壁立中开，剑光犹迸，古苔剥落，鹤迹仍完。

身在层霄，分明上界，何用凌风跨玉鸾。昨宵卧，神游八极，不觉超凡。
楚妃叹
全室宗泐（明代）

宫城禁兵夜簇簇，君王不返宫中宿。
戎车彭彭云梦林，猎火煌煌汉皋曲。
章华台前江水流，君心如水无日休。
虎狼劲敌却不忧，草间狐兔为深仇。
再次还鹤韵三首
陈造（宋代）

啅鹊却陪新饮啄，啼猿俨识旧容仪。
可须辨士诳荆楚，似喜逐臣还秭归。
题玉涧八景八首
王柏（宋代）

独跨蓝关马，茫茫道且长。
谁知寒彻骨，一雪到潇湘。
咏贵游
姚合（唐代）

贵游多爱向深春，到处香凝数里尘。红杏花开连锦障，

绿杨阴合拂朱轮。凤凰尊畔飞金盏，丝竹声中醉玉人。

日暮垂鞭共归去，西园宾客附龙鳞。
题思归鸟
潘阆（宋代）

高枝枝上鸟，终日叫思归。
如斯羽翼全，何不望乡飞。
重九后溪南采杞菊
张锡祚（清代）

佳节倏复过，寒商激林杪。霜清杜若洲，花发蒹葭岛。

空庭无嘉卉，何以慰幽抱？缘源路转迥，穿林人渐少。

朱实披榛丛，黄花掇香草。寻异心无厌，适己物逾好。

即此俗虑遗，逍遥可忘老。
清明日
温庭筠（唐代）

清娥画扇中，春树郁金红。
出犯繁花露，归穿弱柳风。
马骄偏避幰，鸡骇乍开笼。
柘弹何人发，黄鹂隔故宫。
贡院北墙依独秀峰，初入闱中无事日日对之
陈毓秀（清代）

锁闱山翠满，独仰此峰尊。削壁陡无径，缘崖危有门。

极天摩斗宿，平地插云根。济胜虽无具，还思箩薜扪。
水运行
王建（唐代）

西江运船立红帜，万棹千帆绕江水。去年六月无稻苗，

已说水乡人饿死。县官部船日算程，暴风恶雨亦不停。

在生有乐当有苦，三年作官一年行。坏舟畏鼠复畏漏，

恐向太仓折升斗。辛勤耕种非毒药，看著不入农夫口。

用尽百金不为费，但得一金即为利。远征海稻供边食，

岂如多种边头地。
古人铸鉴
沈括（宋代）

古人铸鉴，鉴大则平，鉴小则凸。凡鉴凹则照人面大，凸则照人面小。小鉴不能全视人面，故令微凸，收人面令小，则鉴虽小而能全纳人面。仍复量鉴之小大，增损高下，常令人面与鉴大小相若。此工之巧智，后人不能造。比得古鉴，皆刮磨令平，此师旷所以伤知音也。

世有透光鉴，鉴背有铭文，凡二十字，字极古，莫能读。以鉴承日光，则背文及二 十字皆透，在屋壁上了了分明。人有原其理，以谓铸时薄处先冷，唯背文上差厚后冷，而铜缩多。文虽在背，而鉴面隐然有迹，所以于光中现。予观之，理诚如是。然余家有三鉴，又见他家所藏，皆是一样，文画铭字无纤异者，形制甚古。唯此鉴光透，其他鉴虽至薄者，皆莫能透。意古人别自有术 。
村居即事
王建（唐代）

休看小字大书名，向日持经眼却明。时过无心求富贵，

身闲不梦见公卿。因寻寺里薰辛断，自别城中礼数生。

斜月照房新睡觉，西峰半夜鹤来声。
书事二首
陈造（宋代）

苦吟添满镜中丝，课效全输博塞嬉。
改就新诗哦百过，浪言儿辈不须知。
分界舖爱直驿张安国因杉制名而驿之前有老梅
赵蕃（宋代）

杉自谁人种，梅从何代栽。
腹空雷有击，根古土无培。
要是百年物，曾经几客来。
直哉虽见录，清矣可遗材。
木渎赠叶鞠裳侍讲时新从甘肃督学回里
缪荃孙（清代）

陇阪持衡不惮劳，居然息影返江皋。移家我羡通明决，避世谁江用里高。

稻蟹初登逢旧雨，莼鲈有味薄东曹。故人相见应惊讶，一样霜华压鬓毛。

灵岩山下具区边，水色山光几席连。难得卜居逢胜地，即今小住亦良缘。

虚名料理传身后，佳日从容慰目前。沧海横流无计挽，不江负耒且归田。
田家行二首 其一
赵蕃（宋代）

雨声飒飒断复来，间作隐隐兼出雷。田家作苦乐不哀，拔秧插田政时哉。

谁知有客洞庭上，船破篷疏蔽无障。何如雨笠与烟蓑，相逐田伴歌田歌。
送道士归天台
贯休（唐代）

道高留不住，道去更何云。举世皆趋世，如君始爱君。

径侵银地滑，瀑到石城闻。它日如相忆，金桃一为分。
和梅圣俞咏昌言五物 括苍石屏
司马光（宋代）

主人小石屏，得之括苍山。括苍道里远，致此良亦难。

层崖万仞馀，腾出浮云端。吴儿采石时，萝蔓愁攀缘。

石文状松雪，毫发皆天然。置之坐席旁，清风常在颜。

愿君善藏蓄，永日供馀闲。慎勿示要人，坐致求者繁。

将使括苍民，吁嗟山谷间。
新岁连雨不止因寄公济兼简贤令强公
释契嵩（宋代）

寒郊才喜岁华新，景物阴阴又一旬。云带天低垂压野，雨藏春昼暗迷人。

宁愁灯火妨明月，却叹诗家惜令辰。陶令而今卧江国，倚楼吟望更谁亲。
秋夜
张镃（宋代）

人间睡正浓，月到修髯底。
三伏凛如秋，蒙头思衲被。
和崔若拙四时田家词四首之四
贺铸（宋代）

晚雪漫漫没兔罝，满杯豆粥饷邻家。
夜长少妇无舂织，一点青灯伴缉麻。
晚归书事六言二首 其二
吕诚（元代）

渔榜溪翁罢钓，邮铃稚子传书。暝烟寒雪欲落，腊柳半黄未舒。

云叶落随去雁，浪花泼刺跳鱼。一段诗情画意，潇然风景愁余。
再题白傅诗
范成大（宋代）

香山岁晚错芳辰，索酒寻花一笑欣。
列子御风犹有待，邹生吹律强生春。
若将外物关舒惨，直恐中涂混主宾。
此老故应深解此，逢埸聊戏眼前人。
为陈毓瑞年周花甲，绘春图并题诗
章松盦（清代）

陈子平生仕燕北，此驭还山年望六。政绩频年难尽书，试将《年谱》开编续。

畴昔我为弁一言，畅论交际證渊源。一出一处异途径，彼此鸿爪均留痕。

春来属图游春景，柳绿桃红辟佳境。溪桥掷杖神致闲，人到恒春乐徐领。

看图满幅景色明，步武乐天逾有情。杖乡年届身健顺，经冬松柏荫益荣。

斯图斯人共悠久，贱名附骥倘不朽。冈陵起伏作寿征，试悬华堂质良友。
泛吴江
朱存理（明代）

一帆风便到吴江，江上飞来白鸟双。舟子饭时吾梦觉，起看新月坐篷窗。
次韵陈贺州题姜秦二公祠 姜丞相
王十朋（宋代）

姓名端合上麒麟，当世那知相是真。遗冢尚馀封马鬣，孤忠曾记犯龙鳞。

三巴流落知音士，九日追陪避世人。精爽不迷祠宇复，俨然唐室旧冠巾。
昔人种树
董纪（明代）

昔人种树时，树小花未开。今日花满树，别人看花来。

花开今几度，种树人何处。把酒对花倾，问花花不应。

花开还又落，酒尽须更酌。只换看花人，年年花自春。
赠卢君常
徐积（宋代）

人世情怀已索然，幸无不义入黄泉。不须永诀行相见，六十三翁能几年。
重九同人集顾祠秋祭并为朱伯韩侍御祖饯即席分韵得制字
潘曾玮（清代）

一雨凤城秋，西山明晓霁。萧晨八古寺，宾从盛车骑。

佳节况重八，崇祠肃时祭。命俦多俊英，唱妍更酬丽。

京师冠盖场，欢会岁复岁。岂无金石交，亦有芝兰契。

所期盟岁寒，各具傲霜意。遭遇在一时，得失千古事。

我爱朱御史，盘盘有经济。朝八曾一鸣，苏陈快联袂。

两子去不来，君留振士气。娲石待补天，弥轮勿埋地。

胡为将母呼，秋风速鼓枻。独鹤向南飞，来雁望北至。

安知涧槃游，不为廊庙计。送君饮君酒，四座勖古谊。

我亟怅离群，狂歌杂清涕。醉眼窄乾坤，酒力不能制。

明日对黄花，相思渺天际。
次韵周畏知问讯城东梅坞七首 其三
张栻（宋代）

春意新回庭树，角声莫起江城。更著水仙为伴，真成难弟难兄。
题画卷後六言二首之一关路逢僧图
贺铸（宋代）

蹇驴乌帽禅客，落日黄尘故关。
已悔弃繻昔去，更逢挈履今还。
浣溪沙（次韩户侍）
杨冠卿（宋代）

银叶香销暑簟清。枕鸳醉倚玉钗横。起来红日半窗明。

多病情怀无可奈，惜花天气恼余酲。瑶琴谁弄晓莺声。
竺上人六月闭关禅诵精进书此勉之 其二
王世贞（明代）

维摩丈室外，苔藓自经旬。岂以薰脩业，能坚忍辱身。

觅心不可得，缚汝竟何人。好去门前路，清溪涨色新。
陈子言不告而去追呼莫及作诗简之 其四
吴保初（清代）

静坐焚香事扫除，独居一室意何如。会须陆贾成新语，莫惜残丛作短书。
寄题定州杨君园亭
刘挚（宋代）

隐不在山壑，名园抱南城。梧竹有远韵，泉石非世声。

林花品莫有，野鸟驯不惊。主人堂其间，对境心已清。

举遗笑录录，放言独冥冥。新诗写闲逸，其声自和平。

吾尝攻风俗，燕赵义而诚。自古志慷慨，其人尚功名。

苟非胜绝地，乌可夺其行。士于内与外，罕能权重轻。

主人不待识，定无俗世情。
书怀
陆游（宋代）

苜蓿堆盘莫笑贫，家园瓜瓠渐轮囷。
但令烂熟如蒸鸭，不著盐醯也自珍。
月岩
释广闻（宋代）

光非照境境非存，恁么曾来二十年。话到乖崖峭壁处，令人特地忆南泉。
觉来
储泳（宋代）

西风吹梦过钱塘，独上孤山叩冷香。
纸帐四垂灯影薄，觉来疑是月错黄。
二年陵阳不见中秋月
文同（宋代）

陵阳乱山中，阴雺日夕发。
晴光尚希见，况复求夜月。
二年逢中秋，曾不识皎洁。
烟云尔何事，常此作蓬勃。
才令薄中明，已遣浓处没。
群邪利幽暗，左右觉窸窣。
清光若蒙蔽，谁为我磨指。
庭下倚高株，露华沾鬓发。
游烂柯山宿莲圣庵在羚峡中
戴柱（明代）

烟际层峦知几深，棋声隐隐落瑶林。浴云石溅流偏冷，蒸日峰焦翠欲沉。

步怯欹崖幽未测，杖拖绝巘杳难寻。夜从野宿分僧榻，梦入游仙倚碧岑。
挽辞
李煜（五代）

珠碎眼前珍，花凋世外春。
未销心里恨，又失掌中身。
玉笥犹残药，香奁已染尘。
前哀将后感，无泪可沾巾。

艳质同芳树，浮危道略同。
正悲春落实，又苦雨伤丛。
秾丽今何在，飘零事已空。
沉沉无问处，千载谢东风。
相思
王维（唐代）

红豆生南国，春来发几枝。
愿君多采撷，此物最相思。
黄葛篇
李白（唐代）

黄葛生洛溪，黄花自绵幂。
青烟万条长，缭绕几百尺。
闺人费素手，采缉作絺綌。
缝为绝国衣，远寄日南客。
苍梧大火落，暑服莫轻掷。
此物虽过时，是妾手中迹。
朔中即事
李频（唐代）

关门南北杂戎夷，草木秋来即出师。落日风沙长暝早，

穷冬雨雪转春迟。山头堠火孤明后，星外行人四绝时。

自古边功何不立，汉家中外自相疑。
斩蛇剑
林鸿（明代）

秦氛炽天地，大泽蟠蜿蜒。
潜龙厄初九，鹿迹方茫然。
千里送徒厄，三杯拂龙泉。
紫剑混赤精，红光吐青莲。
壮哉三尺锋，可以摧金天。
粉首明月中，饮血秋风前。
素灵何嗷嗷，老泪翻蛟涎。
芒砀起风云，咸阳若浮烟。
挥洒六合清，提挈神气完。
始知百炼钢，永与金刀坚。
杂兴
宋祁（宋代）

残暑辞遥夕，初凉澹萧辰。
燕索西飞伴，雁作南来宾。
霁峦静矗矗，远水清鳞鳞。
由来摇落恨，先付长年人。
二月诸罗道中
陈绳（清代）

偶整轻装出水涯，邅回白道绕山家。閒閒风景迟迟日，细草轻沙薄笨车。
满江红 其二 青墩夏咏，和陈其年江村韵
董元恺（清代）

鸂鶒，烟扉外、三三两两。恰几曲、清流似镜，碧波如掌。

牛背牧童支笠去，陇头馌妇腰镰往。喜登场、𥝧稏遍黄云，人熙穰。

五亩宅，墙阴敞。十顷地，秧针漾。正平畴绿满，海榴红放。

蚯蚓歌长蛙鼓闹，桔槔声歇蝉吟响。挈村农、社酒赛鸡豚，呼侬长。
十月桃
佚名（宋代）

东篱菊尽，遍园林败叶，满地寒荄。露井平明，破香笼粉初开。佳人共喜芳意，呵手剪、密插鸾钗。无言有艳，不避繁霜，变作春媒。问武陵溪上谁栽。分付与南园，舞榭歌台。恰似凝酥衬玉，点缀装裁。东君自是为主，先暖信、律管飞灰。从今雪里，第一番花，休话江梅。
次韵中玉水仙花二首 其二
黄庭坚（宋代）

淤泥解作白莲藕，粪壤能开黄玉花。可惜国香天不管，随缘流落小民家。
赋得三五明月满
江总（南北朝）

三五兔辉成，浮阴冷复轻。只轮非战反，团扇少歌声。

云前来往色，水上动摇明。况复高楼照，何嗟揽不盈。
浮邱八景 其四 大雅堂
张廷臣（明代）

天敞仙都俨玉堂，停骖曾是挹馀芳。琼芝柱石新呈瑞，大雅风流入建章。
书龚彦本庄壁二绝 其二
李之仪（宋代）

重阳过了十二日，阶下黄花方盛开。节物参差何足较，且浮新蕊共衔杯。
送子野大夫罢兖倅归汶上
张耒（宋代）

爱君记览老不衰，日日早起先鸣鸡。白头未蒙国士知，佐郡秩满寂寞归。

我辞魑魅得一麾，逢君话旧相嗟咨。几年东壁无光辉，不知武库实在兹。

上书荐君非我职，临分一醉当无辞。
望云
陈普（宋代）

几爱山中云，杳霭起无迹。
晴风吹缘树，天节日已尺。
悠扬几片飞，出岫度绝壁。
敛作苍狗形，舒为鲲鹏翼。
朝抹峨嵋青，暮蘸沧海碧。
江南与江北，荡荡恣所适。
何如云中仙，避嚣隐幽寂。
采药云下林，砺剑云上石。
乘云骑茅龙，倚云吹铁笛。
我欲往从之，飘然不可测。
拟李白古风 其三
李坚（贞夫）（明代）

崔嵬千仞冈，上有孤生桐。凡禽不敢过，威凤日相从。

高标本虚心，至和含其中。采之献清庙，雅奏谐黄钟。

时无子期侣，空山饱霜风。自分沟中断，行为爨下充。

幸逢蔡中郎，得登君子宫。愿言承左右，备君燕閒供。

养君中和性，庶以效微躬。
题后山集后次可正平韵 其一
周孚（宋代）

嶷嶷陈夫子，高名天壤间。读书能妙斲，行己有深闲。

句法窥唐杜，文章规汉班。九原埋玉树，遗简仰高山。
蓦山溪（亳社寄文潜舍人）
晁补之（宋代）

兰台仙史，好在多情否。不寄一行书，过西风、飞鸿去后。功名心事，千载与君同，只狂饮，只狂吟，绿鬓殊非旧。

山歌村馆，愁醉浔阳叟。且借两州春，看一曲、樽前舞袖。古来毕竟，何处是功名，不同饮，不同吟，也劝时开口。
又用胡尉韵
方岳（宋代）

便觉寻春负一筹，老怀无复少年游。
茶桑天似鹅黄酒，杨柳花飞狐白裘。
试问独醒观众醉，何如一笑失千忧。
不知多少人间事，付与溪声自在流。
得失吟
邵雍（宋代）

人有贤愚，事无巨细。
得不艰难，失必容易。
菩萨蛮（管邦惠家小鬟善讴）
李弥逊（宋代）

小山娇翠低歌扇。雏莺学语春犹浅。无力响方檀。声随玉笋翻。

犹鬟云乍染。媚靥香微点。未解作轻颦。凝情已动人。
送林文学自三水迁夹江令二首 其一
卢龙云（明代）

绛帐几年瞻讲席，青衿多日傍词坛。恩逢百里符初授，望入千山别亦难。

化雨春馀三水绿，明霜秋到夹江寒。悬知谕蜀文成日，堪寄同毡旧所欢。
寄职方刘郎中
韦应物（唐代）

相闻二十载，不得展平生。一夕南宫遇，聊用写中情。

端服光朝次，群烈慕英声。归来坐粉闱，挥笔乃纵横。

始陪文翰游，欢燕难久并。予因谬忝出，君为沉疾婴。

别离寒暑过，荏苒春草生。故园兹日隔，新禽池上鸣。

郡中永无事，归思徒自盈。
吉阳发舟晚抵鄱阳风涛汹涌
林光（明代）

万顷波涛走巨艘，赓酬不暇骇吾曹。天关地轴疑交转，河伯风师莫太劳。

气会江湖何振拔，势吞吴楚自呼号。旷然心目增多少，俯仰斯游亦伟遭。
晓景
华岩（清代）

晓月淡长空，新岚浮远树。数峰青不齐，乱插云深处。
洞仙歌·忆梅，辛未十二月十四日夜坐作，用屯田体
杨玉衔（清代）

五月狂飙卷。江城地、梦破笙歌庭院。况邮亭门闭，蹇驴人倦。

溪庭涨、村桥中断。禁苑树、珍巢从鹤恋。春欲半。奈绿萼臞仙，信渺罗浮雁。

一旦冲寒恰恰，破腊匆匆，借得东风，荡开寂寞蛮春，蓦地翠禽喧暖。

巡檐不入高人眼。纵牧竖、初花摧折遍。思寄远。问签程、水驿山邮路千万。

渐散乱。又忍事催琼琯。残英飞尽，诘朝尊俎嗟来晚。